text: Ingen ballade efter OB-kamp
  07 marts 2011 kl. 20.41
  Sydøstjyllands Politi var mødt talstærkt op til mandagens superliga-kamp i Horsens. Men selv om OB tabte, var der ingen problemer med frustrerede fans før og efter kampen.
  Den første kamp i foråret blev af politiet vurderet til at være en høj-risiko-kamp. Ved de to holds møde i august kørte en OB-fan i bil ind i en flok Horsens-tilhængere. OB-fan'en blev idømt 2½ års fængsel.
  Politiet valgte ikke at tage chancer til aftenens kamp, som blev overværet af 3990 tilskuere. 
  - Så der var næsten flere politifolk end OB-tilhængere, som det blev bemærket....
  
  Ingen episoder
  Ved 21.30-tiden var der ikke meldt om episoder efter kampen, som endte med en sejr på 2-1 til Horsens. 
  - Det er jo også arbejdsdag i morgen. Det plejer at lægge en dæmper på tingene, bemærkede vagtchefen hos Sydøstjyllands Politi.
  